Blaha, Ľuboš, poslanec NR SR (2017-03-31):
Ďakujem pekne. Chcel som byť pôvodne voči europoslancom trošku tvrdší, ale po vystúpení pána Krajniaka ste mi hneď sympatickejší. Ja by som nezrušil Európsky parlament, ja by som zrušil psychedeliká, ktoré ľudí a križiakov motivujú k tomu, aby viedli takéto bláznivé reči. Ten človek nevie o Európskej únii absolútne nič. Ale teraz k veci. Chcel by som sa poďakovať za spoluprácu v mene výboru pre európske záležitosti predovšetkým tým europoslancom, čo chodia na náš výbor. Za toto volebné obdobie to bol dvakrát pán Boris Zala a dvakrát pán Jožko Nagy a ešte v minulom období k nám prišli o svojich prioritách špeciálne porozprávať pán Vladimír Maňka a pán Eduard Kukan, za čo veľmi pekne ďakujem. Na výbor, samozrejme, chodili aj ďalší, najmä pani Monika Smolková. Trošku ma mrzí, že dneska sa málo hovorí o TTIP, o CETE, málo sa hovorilo o sankciách voči Rusku, ktoré podľa môjho názoru škodia aj Európe, málo som počul o Turecku, ktoré môže zohrať ešte veľmi významnú úlohu z hľadiska migračnej krízy, aj málo o samotnej migračnej kríze, málo o bielej knihe. Často sa hovorilo o veciach, ktoré zo slovenských občanov možno zaujímajú skôr tých, ktorí tú Európsku úniu sledujú naozaj podrobne, ale tí, ktorí ju nesledujú tak často, by si možno zaslúžili viac pozornosti a práve otvoriť aj tieto témy. Ja začnem otázkami kolegov zo SMER-u, pretože som ich zozbieral, aspoň tí, ktorí mali záujem. Juraj Blanár by sa chcel spýtať všetkých kolegov: Európska únia čelí významným výzvam z hľadiska migrácie alebo brexitu. Da akej miery podľa vás prispelo k ich riešeniam aj naše predsedníctvo? To je otázka pána poslanca Blanára. A pán predseda výboru pre rozpočet pán Ladislav Kamenický by sa chcel špeciálne spýtať pána Vladimíra Maňku: Slovensko dáva jedno percento HDP na financovanie Európskej únie, a tak nás zaujíma, o čom sa na rozpočtovom výbore, ktorého ste členom, hovorí ohľadne financovania Európskej únie do budúcnosti. A teraz dovoľte ešte niekoľko mojich poznámok a otázok. Začnem pánom Sulíkom. Pán kolega, pri všetkej úcte, školstvo a kultúru chcete dať späť do národných kompetencií? Preboha, vy ste za tri roky nezistili, že školstvo a kultúra nie je v kompetenciách Európskej únie, iba v doplnkových? Ak ste na toto ešte nedošli, tak obávam sa, že v tom parlamente trávite čas na iných veciach, ako je získavanie znalostí o inštitúcii, kde robíte. Druhá vec, vy nechcete byť v prvej lige, ale chcete dobiehať životnú úroveň západných štátov. Čiže vy chcete z nejakej provinčnej tretej ligy dobiehať úroveň Nemecka, Belgicka, Holandska a tak ďalej. Vy ste teraz vydali manifest, že európsky realizmus. Toto je mimoriadne realistické, to vám naozaj gratulujem. Tretia vec, ste členom Európskej rodiny konzervatívcov a reformistov, do ktorej patria, mimochodom, aj také príjemné a fantastické strany, ako je krajne pravicový nacionalistický belgický NVA, Praví Fíni, poľská PiS a úplne najlepšie Erdoganova AKP. Mňa by inak zaujímalo, aký je váš názor, keď ste teda s vašimi súdruhmi, takto niekedy diskutujete, aký je váš názor na zákaz potratov, ktorý presadzuje PiS, alebo čo si myslíte o Erdoganovom označovaní Európskej únie za fašistickú. Ako sa vo vašich myšlienkach tieto veci reflektujú ako myšlienkach nacionalistu a liberála, čo je mimoriadne vzácna kombinácia. Teraz, ďalšia otázka na pána Štefanca: Pán kolega Štefanec, vás mrzí, že nedostatočne vydávame odôvodnené stanoviská ako výbor pre európske záležitosti. Pán kolega, vy keď ste boli predsedom európskeho výboru, za vaše pôsobenie ste vydali tri odôvodnené stanoviská. Počas môjho predsedovania európskemu výboru sme vydali tri odôvodnené stanoviská. V čom je teda tá nedostatočnosť? Plus sme vydali desať politických vyhlásení z hľadiska politického dialógu, čiže sme predčili aj vašu aktivitu. Nehovoriac o tom, že naše odôvodnené stanoviská sa týkali národného záujmu Slovenskej republiky, ako je migrácia a kvóty, ako je smernica o vysielaní pracovníkov. Vaše sa týkali vašich ideologických predstáv o tom, ako má fungovať voľný trh v Európskej únii. Čiže skúsme byť korektní v tomto smere. A toto som považoval za úder pod pás najmä z toho hľadiska, že ste boli predsedom európskeho výboru a zďaleka ste nerobili viacej, čo sa týka odôvodnených stanovísk, a ani ste nemohli, lebo tie sa majú týkať subsidiarity a proporcionality. Prosím vás o odpoveď, kde bola porušená podľa vášho názoru subsidiarita, kde mal európsky výbor podľa vás reagovať. A posledná vec na pána kolegu Mikolášika. Ja s vami zdieľam sympatie k európskej jednote, k Európe mieru a spolupráce, ale, prosím vás, Európu nezachránime prázdnymi frázami. Ľudia majú obavy z hyperglobalizácie, ktorá ohrozuje ich sociálne istoty, ohrozuje ich prácu, národnú či kultúrnu identitu a reagovať na tieto výzvy iba víziou... (Prerušenie vystúpenia časomerom.)